**MINISTARSTVO HRVATSKIH BRANITELJA**

**IZVJEŠĆE O PROVEDBI**

**ZAKONA O OSOBAMA NESTALIM U DOMOVINSKOM RATU,**

**ZA RAZDOBLJE OD 1. SIJEČNJA DO 31. PROSINCA 2020.**

Sadržaj

[**Uvod** 3](#_Toc65247719)

### Traženje nestalih smrtno stradalih osoba u Domovinskom ratu za koje nije poznato mjesto ukopa

[1.1. Pokretanje postupka traženja osobe nestale u Domovinskom ratu 4](#_Toc65247720)

[1.2. Prikupljanje saznanja o osobama nestalim u Domovinskom ratu te pojedinačnim i masovnim grobnicama 4](#_Toc65247721)

[1.3. Terenske aktivnosti i ekshumacija posmrtnih ostataka 5](#_Toc65247722)

[1.4. Obrada i identifikacija posmrtnih ostataka 6](#_Toc65247723)

[1.5. Završetak postupka traženja 8](#_Toc65247724)

[1.6. Pogrebna skrb 8](#_Toc65247725)

1. **Evidencije**

 2.1. [Evidencija osoba nestalih u Domovinskom ratu i Evidencija smrtno stradalih osoba u Domovinskom ratu za koje nije poznato mjesto ukopa 8](#_Toc65247726)

[2.2. Evidencija o ekshumiranim, identificiranim i neidentificiranim posmrtnim ostacima 9](#_Toc65247728)

1. **Suradnja s drugim državama, međunarodnim organizacijama i udrugama**

[3.1. Suradnja s drugim državama 10](#_Toc65247730)

[3.2. Suradnja s međunarodnim organizacijama i mehanizmima 12](#_Toc65247731)

[3.3. Suradnja s udrugama 15](#_Toc65247732)

**4.**  [**Normativni i drugi poslovi**](#_Toc65247733)

4.1. Normativne aktivnosti ……………………………………………………………………… 16

 4.2. Ostale aktivnosti ……………………………………………………………………………. 17

 **Utrošak financijskih sredstava ……………………………………………………………… 18**

 **Zaključak ……………………………………………………………………………………… 18**

## Uvod

Zakon o osobama nestalim u Domovinskom ratu (u daljnjem tekstu: Zakon) jednoglasno je usvojen na sjednici Hrvatskoga sabora 12. srpnja 2019., a stupio je na snagu 1. kolovoza iste godine.

Temeljni ciljevi Zakona su:

* viši stupanj zaštite prava obitelji da znaju sudbinu svojih nestalih članova
* stvaranje djelotvornog okvira rada, budući da nije bilo jedinstvenoga propisa kojim je uređen proces traženja; Tako su Zakonom uređeni svi segmenti u procesu traženja (od prijave nestanka do pogrebne skrbi), vođenje evidencija o nestalim i ekshumiranim osobama, suradnja s drugim državama, međunarodnim organizacijama i udrugama te tijela nadležna za provedbu Zakona i njihov djelokrug
* jasno i jednoznačno određenje nadležnosti, što je osobito bitno u odnosima s drugim državama - sukladno Zakonu, Republika Hrvatska je nadležna za traženje svih nestalih i smrtno stradalih osoba u Domovinskom ratu za koje nije poznato mjesto ukopa, a koje su imale hrvatsko državljanstvo ili prijavljeno prebivalište odnosno boravište na području Republike Hrvatske te osoba stranog državljanstva koje imaju status hrvatskoga branitelja iz Domovinskog rata.

K tome, Zakonom je omogućena provedba aktivnosti za koje ranije nije bilo uporišta (pokretanje postupka traženja po službenoj dužnosti, ekshumacija i identifikacija u slučajevima kada nema sumnje na nasilnu smrt, ponovna ekshumacija u slučaju opravdane sumnje u pouzdanost identifikacije). Također, budući da je nedostatak informacija ključni problem u procesu traženja, Zakonom je predviđen institut nagrađivanja za dostavljene informacije i dokumentaciju koja može pridonijeti pronalasku nestalih osoba kao i prekršajne odredbe za uskraćivanje tih informacija i dokumentacije.

Traženje nestalih i smrtno stradalih osoba u Domovinskom ratu za koje nije poznato mjesto ukopa, nastavljeno je i 29-u godinu od početka oružane veliko-srpske agresije na Republiku Hrvatsku, što potvrđuje punu predanost i posebni interes Republike Hrvatske za rješavanje ovoga najznačajnijeg humanitarnog pitanja. Sustavni, cjelovit pristup traženju, utemeljen na humanitarnim načelima, vidljiv je i u Izvješću o provedbi Zakona o osobama nestalim u Domovinskom ratu, za razdoblje od 1. siječnja do 31. prosinca 2020.

Ministarstvo hrvatskih branitelja (u daljnjem tekstu: Ministarstvo), u izvještajnom je razdoblju, ustrajno, iz svih raspoloživih izvora, prikupljalo saznanja o nestalim i smrtno stradalim osobama u Domovinskom ratu za koje nije poznato mjesto ukopa te pojedinačnim i masovnim grobnicama. Temeljem tih saznanja provedene su terenske aktivnosti kao i obrada pronađenih posmrtnih ostataka primjenom trenutačno najsuvremenijih metoda.

Budući da je ključna prepreka učinkovitijem rješavanju ovoga pitanja nedostatak točnih, potpunih i vjerodostojnih informacija o mjestima prikrivenih grobnica, Ministarstvo ustraje na preuzimanju odgovornosti i provedbi obveza u području bilateralne suradnje s nadležnim tijelima za traženje nestalih osoba Bosne i Hercegovine, Crne Gore i, osobito, Republike Srbije. Također, Ministarstvo je dalo punu i konstruktivnu potporu multilateralnom mehanizmu uspostavljenom 2018. radi rješavanja slučajeva od zajedničkog interesa kao i unaprjeđenja metodologije rada uopće.

Iako je prvenstveno samostalnim naporima nadležnih tijela Republike Hrvatske riješena većina slučajeva nestalih osoba, u izvještajnom razdoblju je nastavljena suradnja s međunarodnim organizacijama u projektima koji mogu pridonijeti učinkovitosti procesa traženja nestalih osoba. Prvenstveno se ističe suradnja s Međunarodnom komisijom za nestale osobe i Međunarodnim odborom Crvenoga križa.

Osobiti interes Ministarstva su obitelji nestalih i smrtno stradalih osoba u Domovinskom ratu za koje nije poznato mjesto ukopa. Vodeći se istim ciljem – pronalaskom njihovih nestalih članova, postignuto je zajedništvo u odnosu s obiteljima nestalih i smrtno stradalih osoba za koje nije poznato mjesto ukopa i udrugama koje ih okupljaju.

Konačno, a nastavno na donošenje Zakona 2019., nastavljena su daljnja normativna unaprjeđenja te su sukladno navedenom, u 2020. doneseni i provedbeni akti za njegovu punu primjenu, kao i daljnja unaprjeđenja sustava za traženje nestalih osoba i metodologije rada.

1. **TRAŽENJE NESTALIH I SMRTNO STRADALIH OSOBA U DOMOVINSKOM RATU ZA KOJE NIJE POZNATO MJESTO UKOPA**

##  Pokretanje postupka traženja osobe nestale u Domovinskom ratu

Zahtjev za pokretanje postupka traženja nestalih i smrtno stradalih osoba u Domovinskom ratu za koje nije poznato mjesto ukopa, sukladno čl. 8. Zakona, podnosi se Ministarstvu izravno ili putem Hrvatskog Crvenog križa, Međunarodnoga odbora Crvenoga križa ili društva Crvenoga križa ili Crvenog polumjeseca u državi u kojoj podnositelj zahtjeva prebiva. Zahtjev je moguće podnijeti i u diplomatsko-konzularnim predstavništvima Republike Hrvatske.

U izvještajnom razdoblju zaprimljeno je **7 (sedam) novo-pokrenutih zahtjeva za traženje**, od kojih se 5 (pet) zahtjeva odnosi na nestale osobe te 2 (dva) zahtjeva na smrtno stradale osobe za koje nije poznato mjesto ukopa. Novo-pokrenuti zahtjevi su upućeni na prethodnu provjeru te su, nakon što je utvrđeno da su ispunjeni uvjeti iz čl. 11. Zakona, uvršteni u službene evidencije Ministarstva.

##  Prikupljanje saznanja o osobama nestalim u Domovinskom ratu te pojedinačnim i masovnim grobnicama

Prikupljanje saznanja o nestalim osobama i prikrivenim mjestima masovnih i pojedinačnih grobnica, najznačajnija je aktivnost, budući da o točnosti i vjerodostojnosti tih saznanja ovisi učinkovitost cjelokupnog procesa traženja. Ministarstvo prikuplja saznanja iz svih raspoloživih izvora: samostalno i putem ustrojenih područnih ispostava, od nadležnih tijela Republike Hrvatske, suradnjom s nadležnim tijelima drugih država, međunarodnim organizacijama i udrugama.

U izvještajnom razdoblju, od 1. siječnja do 31. prosinca 2020., sukladno čl. 14. Zakona, Ministarstvo je samostalno i putem područnih ispostava te od nadležnih tijela Republike Hrvatske (Ministarstvo unutarnjih poslova, sigurnosne agencije i dr.), prikupilo i objedinilo saznanja o **54 moguća mjesta** prikrivenih masovnih i pojedinačnih grobnicana ranije okupiranim područjima Republike Hrvatske.

**Prikupljena saznanja po županijama**

|  |  |
| --- | --- |
| **Županija** | **Prikupljena saznanja – broj lokacija** |
| Vukovarsko-srijemska | 26 |
| Sisačko-moslavačka | 9 |
| Osječko-baranjska | 6 |
| Ličko-senjska | 6 |
| Splitsko-dalmatinska | 2 |
| Požeško-slavonska | 1 |
| Karlovačka | 1 |
| Zadarska | 1 |
| Šibensko-kninska | 1 |
| Dubrovačko-neretvanska | 1 |
| **UKUPNO** | **54** |

## Protokom vremena smanjuje se i broj i točnost prikupljenih saznanja, što predstavlja najznačajniji problem u procesu traženja. Stoga je, u izvještajnom razdoblju, poseban naglasak bio na dodatnim naporima u odnosima sa susjednim državama, poglavito Republikom Srbijom koja tim informacijama raspolaže (točka 3.1.1. Izvješća). Također, osigurani su preduvjeti za punu primjenu instituta nagrađivanja za dostavljene informacije i dokumentaciju o nestalim osobama (točka 4.1. Izvješća), kao i daljnje unaprjeđenje metodologije rada (točka 4.3. Izvješća).

## Terenske aktivnosti i ekshumacija posmrtnih ostataka

Ministarstvo je, temeljem prikupljenih saznanja, organiziralo i koordiniralo provedbom terenskih istraživanja i ekshumacija posmrtnih ostataka. U provedenim aktivnostima, sukladno čl. 18. i 19. Zakona te općim propisima (Zakon o kaznenom postupku, Zakon o sustavu državne uprave i dr.), obavljajući zadaće iz svoje nadležnosti, uz Ministarstvo, sudjelovali su: nadležna županijska državna odvjetništva i sudovi, Ministarstvo unutarnjih poslova, Ministarstvo obrane, znanstveno-medicinske ustanove te sigurnosne agencije.

Međuresorna suradnja je ključni mehanizam u procesu traženja čijem je osnaživanju pridonio i Zakon o osobama nestalim u Domovinskom ratu, kojim su određena nadležna tijela i njihove zadaće te jasno i jednoznačno propisane obveze drugih nadležnih tijela u procesu traženja nestalih osoba, čime je osigurano usklađeno planiranje i djelovanje, prevladavanje administrativnih prepreka te pravodobno i jednoznačno informiranje.

U izvještajnom razdoblju provedeno je terensko istraživanje, uključujući probna iskapanja na **73 mjesta** na području 4 (četiri) županije, za koja su prikupljena saznanja ukazivala kako se radi o mogućim mjestima masovnih, pojedinačnih i asanacijskih grobnica. Pri tom, dijelom se radi o saznanjima prikupljenim u ranijem razdoblju, a dijelom o novo-prikupljenim saznanjima.

Probnim iskapanjima navedenih lokacija, u ukupnom trajanju od 180 radnih dana, obrađenoje 55.150,5 m2 površine. Pri tom, najopsežnije istražena lokacija jest „Priljevo“ u Vukovaru, u trajanju od 110 radnih dana tijekom kojih je provedeno probno iskapanje na 16.893 m2 površine.Provedenim istraživanjima, pronađeni su i **ekshumirani posmrtni ostaci 25 osoba**, koji su nakon ekshumacije prevezeni u znanstveno-medicinske ustanove radi obrade i identifikacije.

Posebno je značajan pronalazak **masovne grobnice u Marincima** u Vukovarsko-srijemskoj županiji (150-e po redu masovne grobnice na ranije okupiranim područjima Republike Hrvatske, a 56-e na području Vukovarsko-srijemske županije), iz koje su 18. siječnja 2020. ekshumirani posmrtni ostaci 4 (četiri) osobe. Kako je identifikacijom provedenom u veljači 2020. potvrđeno, riječ je o hrvatskim braniteljima nestalim 10. studenoga 1991. pri pokušaju proboja iz tada okupiranih Bogdanovaca. Time je, nakon gotovo tri desetljeća, okončan postupak njihovoga traženja.

Uz navedeno, provedena je i re-ekshumacija 6 (šest) posmrtnih ostatakaradi dodatne obrade metodom analize DNA, a s ciljem njihove završne identifikacije.

Osim terenskih istraživanja i ekshumacija, proveden je i **terenski izvid daljnjih 47 mogućih mjesta** masovnih i pojedinačnih grobnica za koje je u tijeku daljnja operativna obrada kako bi iste bile pripremljene za provedbu probnih iskapanja.

**Terenske aktivnosti, probna iskapanja i ekshumacije posmrtnih ostataka**

|  |  |  |  |
| --- | --- | --- | --- |
| **Županija** | **Broj terenskih izvida** | **Broj probnih iskapanja/ekshumacija** | **Broj ekshumiranih osoba** |
| Vukovarsko-srijemska | 21 |  29 | 6 |
| Osječko-baranjska | 5 | 1 | 1 |
| Sisačko-moslavačka | 3 | 37 | 17 |
| Ličko-senjska  | 10 | 6 | 1 |
| Splitsko-dalmatinska | 2 | - | - |
| Bjelovarsko-bilogorska | 1 | - | - |
| Zadarska | 4 | - | - |
| Dubrovačko-neretvanska | 1 | - | - |
| **UKUPNO** | **47** | **73** | **25** |

##  Obrada i identifikacija posmrtnih ostataka

Za potrebe obrade i identifikacije posmrtnih ostataka ekshumiranih na području Republike Hrvatske te preuzetih s područja drugih država, sukladno čl. 21. Zakona, Ministarstvo zaključuje godišnje ugovore sa znanstveno-medicinskim ustanovama: Zavodom za sudsku medicinu i kriminalistiku Medicinskoga fakulteta Sveučilišta u Zagrebu, Kliničkim bolničkim centrom Osijek, Medicinskim fakultetom Sveučilišta u Osijeku, Kliničkim bolničkim centrom Split te Općom županijskom bolnicom Vukovar i bolnicom hrvatskih veterana, a koje obavljaju medicinski dio poslova. Ugovori su također zaključeni i s dobavljačima pribora i reagensa koji se koriste u procesu identifikacije.

U izvještajnom razdoblju, na zahtjev Ministarstva, klasičnim sudsko-medicinskim metodama obrađeni su posmrtni ostaci 17 osoba, dok su u istom razdoblju metodom analize DNA uspješno obrađeni uzorci izuzeti iz posmrtnih ostataka 43 osobe ekshumirane iz masovnih, pojedinačnih i asanacijskih grobnica (utvrđen genotip). Pri tom je u **19 slučajeva** **utvrđeno podudaranje s bazom referentnih uzoraka,** tj.preliminarni identitet.

Temeljem nalaza zaprimljenih od znanstveno-medicinskih ustanova, sukladno čl. 23. Zakona, Ministarstvo je organiziralo završnu identifikaciju posmrtnih ostataka.

Tako su u izvještajnom razdoblju, organizirane 2 (dvije) završne identifikacije na koje su pozvani članovi obitelji 6 (šest) preliminarno identificiranih osoba, čiji su posmrtni ostaci ekshumirani iz masovnih, pojedinačnih i asanacijskih grobnica na području Republike Hrvatske. Identifikaciji su se odazvale sve pozvane obitelji, koje su prihvatile predočene im nalaze, čime su u izvještajnom razdoblju završno **identificirani posmrtni ostaci 6 (šest) osoba**.

Obitelji preliminarno identificiranih osoba, temeljem naloga Ministarstva, o planiranoj identifikaciji su obaviještene posredstvom nadležnih upravnih tijela u županijama odnosno Gradu Zagrebu, Hrvatskog Crvenoga križa i Međunarodnog odbora Crvenoga križa, a u završnoj identifikaciji posmrtnih ostataka, obavljajući poslove iz svoje nadležnosti, uz Ministarstvo, sudjelovale su znanstveno-medicinske ustanove, Ministarstvo obrane te nadležna upravna tijela u županijama odnosno Gradu Zagrebu.

**Identifikacije posmrtnih ostataka**

|  |  |  |
| --- | --- | --- |
| **Datum** | **Broj pozvanih obitelji** | **Broj identificiranih osoba** |
| 19. veljače 2020. | 5 | 5 |
| 10. lipnja 2020. | 1 | 1 |
| **UKUPNO** | **6** | **6** |

Identificirani posmrtni ostaci(6), ekshumirani su u sljedećim županijama: Vukovarsko-srijemska (5), Sisačko-moslavačka (1). Za sve identificirane osobe, pri Ministarstvu je bio pokrenut postupak traženja, pri čemu su se 3 (tri) vodile u Evidenciji osoba nestalih u Domovinskom ratu te 3 (tri) u Evidenciji smrtno stradalih osoba u Domovinskom ratu za koje nije poznato mjesto ukopa.

Budući da provedba završne identifikacije posmrtnih ostataka zahtijeva neposrednu nazočnost obitelji žrtava, zbog epidemioloških uvjeta uzrokovanih epidemijom bolesti COVID-19 kao i zbog oštećenja prostorija Zavoda za sudsku medicinu i kriminalistiku Medicinskoga fakulteta u Zagrebu uzrokovanih potresom, organizacija završne identifikacije preostalih 13 posmrtnih ostataka čiji je preliminarni identitet utvrđen u izvještajnom razdoblju, prolongirana je za 2021.

U izvještajnom razdoblju je dovršena cjelovita obrada i identifikacija posmrtnih ostataka iz masovne grobnice „Vila Gavrilović“ kod Petrinje. Naime, zbog opravdane sumnje u pouzdanost identifikacije posmrtnih ostataka ekshumiranih u rujnu 1995., sukladno čl. 26. Zakona, 2019. je provedena reekshumacija 15 prethodno identificiranih žrtava, obrada njihovih posmrtnih ostataka klasičnim sudsko-medicinskim i antropološkim metodama te metodom analize DNA (pri čemu su analizirana 53 uzorka). Sukladno utvrđenim nalazima, provedena je 21 DNA reasocijacija koštanih elemenata te 281 reasocijacija koštanih elemenata na temelju morfološko-fizičkih obilježja Tim postupcima je utvrđeno kako su iz masovne grobnice „Vila Gavrilović“ ekshumirani posmrtni ostaci 16 osoba, koji su ovom obradom individualizirani te im je putem DNA potvrđen identitet. Među posmrtnim ostacima identificirani su posmrtni ostaci hrvatskog branitelja koji se vodio u Evidenciji osoba nestalih u Domovinskom ratu, a za kojega je nakon završne identifikacije (10. lipnja 2020.), okončan postupak traženja.

Nakon provedenih završnih identifikacija, Ministarstvo je nadležnim pravosudnim tijelima dostavilo cjelovitu dokumentaciju o obradi i identifikaciji navedenih posmrtnih ostataka.

Nadalje, radi povećanja učinkovitosti procesa identifikacije ekshumiranih posmrtnih ostataka, tj. identifikacije 896 neidentificiranih posmrtnih ostataka (prema stanju evidencija na dan 31. prosinca 2020.), Ministarstvo je, sukladno čl. 25. Zakona, nastavilo aktivnosti usmjerene na prikupljanje dodatnih bioloških uzoraka u slučajevima u kojima nema/nema dovoljno referentnih uzoraka za potrebe identifikacije metodom analize DNA. Međutim, kao i u slučaju organizacije završnih identifikacija posmrtnih ostataka, a budući da se radi o aktivnostima koje zahtijevaju neposredni kontakt sa članovima obitelji žrtava, iste su zbog epidemije bolesti COVID–19, prolongirane za predstojeće razdoblje.

S istim tim ciljem – identifikacije neidentificiranih posmrtnih ostataka, poduzete su i aktivnosti usmjerene na unaprjeđenje metodologije u obradi posmrtnih ostataka (točka 4.3. Izvješća).

##  Završetak postupka traženja

Sukladno čl. 27. Zakona, proces traženja nestale ili smrtno stradale osobe za koju nije poznato mjesto ukopa prestaje kada podnositelj zahtjeva za traženje prihvati nalaze identifikacije ili Ministarstvu dostavi izjavu o zaključenju postupka traženja izravno ili pak putem Hrvatskog Crvenoga križa ili Međunarodnoga odbora Crvenoga križa ili društva Crvenoga križa ili Crvenoga polumjeseca u zemlji u kojoj boravi.

U izvještajnom razdoblju, **završen** **je postupak traženja za 9 (devet) osoba**. Pri tom, za 6 (šest) osoba postupak traženja je zaključen temeljem prihvaćanja nalaza identifikacijeod strane obitelji, za daljnje 2 (dvije) osobe temeljem izjave obitelji o zaključenju postupka traženja, dok je za 1 (jednu) osobu provedeno administrativno zaključenje (budući da se radilo o dvostrukom upisu s različitim osobnim podacima).

##  Pogrebna skrb

Nakon identifikacije, Ministarstvo je, sukladno čl. 29. Zakona, u suradnji s drugim nadležnim tijelima, ustanovama i pravnim osobama koje provode poslove iz svoje nadležnosti i/ili temeljem potpisanih sporazuma o obavljanju poslova za potrebe Ministarstva, organiziralo i koordiniralo pogrebnu skrb za identificirane osobe.

Tako je u izvještajnom razdoblju, sukladno željama obitelji, **organizirana pogrebna skrb za ukupno 25 osoba,** od kojih 6 (šest) čine osobe identificirane 2020., posmrtni ostaci 1 (jedne) osobe preuzete iz Bosne i Hercegovine, 3 (tri) osobe identificirane u ranijem razdoblju, dok su preostale osobe vezane uz masovnu grobnicu „Vila Gavrilović“[[1]](#footnote-1).

Pri tom, za 6 (šest) identificiranih osoba za koje je utvrđen status hrvatskoga branitelja, pogrebna skrb je osigurana sukladno čl. 137. Zakona o hrvatskim braniteljima iz Domovinskoga rata i članovima njihovih obitelji i Pravilniku o ostvarivanju prava na troškove ukopa uz odavanje vojnih počasti te grobno mjesto i njegovo održavanje. Za preostale 4 (četiri) identificirane osobe, pogrebna skrb je osigurana sukladno propisima kojima su uređena prava civilnih stradalnika Domovinskog rata.

1. **EVIDENCIJE**

## Evidencija osoba nestalih u Domovinskom ratu i Evidencija smrtno stradalih osoba u Domovinskom ratu za koje nije poznato mjesto ukopa

U svrhu prikupljanja podataka o osobama nestalim u Domovinskom ratu i njihovog pronalaska, sukladno čl. 32. Zakona, Ministarstvo vodi, organizira i održava službenu Evidenciju osoba nestalih u Domovinskom ratu i Evidenciju smrtno stradalih osoba u Domovinskom ratu za koje nije poznato mjesto ukopa te izdaje uvjerenja na zahtjev osoba koje imaju pravni interes. Službena evidencija sadrži osobne podatke o traženoj osobi, podatke o okolnostima nestanka te druge informacije koje su od značaja za proces traženja.

Način vođenja, sadržaj i ostalo u vezi s vođenjem spomenutih evidencija uređeno je Pravilnikom o načinu vođenja Evidencije o osobama nestalim u Domovinskom ratu i Evidencije smrtno stradalih osoba u Domovinskom ratu za koje nije poznato mjesto ukopa (**»**Narodne novine**»**, broj 22/20), a koji je, sukladno Zakonu o osobama nestalim u Domovinskom ratu, donio ministar hrvatskih branitelja.

Prema stanju evidencija na dan 31. prosinca 2020., otvorenih je **1.468** zahtjeva za traženje osoba nestalih u Domovinskom ratu te **401** zahtjev za traženje posmrtnih ostataka smrtno stradalih osoba za koje nije poznato mjesto ukopa, što ukupno čini **1.869 neriješenih slučajeva** iz razdoblja Domovinskoga rata.

## 2.2. Evidencija o ekshumiranim, identificiranim i neidentificiranim posmrtnim ostacima

Ministarstvo, sukladno čl. 38. Zakona, vodi i službenu Evidenciju o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica te, kao i u slučaju prethodnih evidencija, izdaje uvjerenja na zahtjev osoba koje imaju pravni interes. U ovoj evidenciji se vode svi identificirani i neidentificirani posmrtni ostaci osoba koji su, u organizaciji i koordinaciji Uprave za zatočene i nestale Ministarstva hrvatskih branitelja, ekshumirani iz masovnih, pojedinačnih i asanacijskih grobnica. Posmrtni ostaci se, u navedenu Evidenciju upisuju nakon pronalaska, a temeljem zapisnika nadležnih pravosudnih tijela o ekshumaciji.

Način vođenja, sadržaj i ostalo u vezi s vođenjem Evidencije o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica, uređeno je Pravilnikom o načinu vođenja Evidencije o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica (**»**Narodne novine**»,** broj 22/20), a koji je, sukladno Zakonu o osobama nestalim u Domovinskom ratu, donio ministar hrvatskih branitelja.

Prema stanju Evidencije na dan 31. prosinca 2020., dosadašnjim tijekom procesa, iz masovnih, pojedinačnih i asanacijskih grobnica ekshumirani su posmrtni ostaci **5.199 osoba**, od kojih su posmrtni ostaci **4.022** osobe ekshumirani iz masovnih i pojedinačnih grobnica većinom nastalih 1991./92., dok su posmrtni ostaci **1.177** osoba ekshumirani iz asanacijskih grobnica nastalih 1995.

Od ukupnoga broja ekshumiranih (5.199), završno su **identificirani posmrtni ostaci 4.303 osobe (82.7%)**, pri čemu je identificirano **3.474** posmrtnih ostataka osoba ekshumiranih iz masovnih i pojedinačnih grobnica (86.3 %) te **829** posmrtnih ostataka osoba ekshumiranih iz asanacijskih grobnica (70.4 %).

Prema tome, na dan 31. prosinca 2020. ukupno je **896 neidentificiranih posmrtnih ostataka**. Od toga je **548** posmrtnih ostataka ekshumiranih iz masovnih i pojedinačnih grobnica te **348** posmrtnih ostataka ekshumiranih iz asanacijskih grobnica. Svi neidentificirani posmrtni ostaci obrađeni su klasičnim sudsko-medicinskim metodama i podvrgnuti obradi metodom analize DNA, pri čemu je za njih 729 dovršena obrada (ali nije utvrđeno podudaranje s raspoloživim referentnim uzorcima), 74 uzorka su ocijenjena nepogodnima za obradu metodom analize DNA uslijed degradacije skeletnih ostataka (paljevine, sitni fragmenti), 68 uzoraka se nalazi u obradi (dijelom se radi o uzorcima na kojima se ponavlja obrada, a dijelom o uzorcima novo-ekshumiranih posmrtnih ostataka), dok je daljnjih 25 uzoraka spremno za *otpis* iz Evidencije jer je obradom utvrđeno kako ne pripadaju razdoblju Domovinskoga rata.

Neidentificirani posmrtni ostaci pohranjeni su u Zajedničkoj grobnici za neidentificirane žrtve Domovinskoga rata na Krematoriju Gradskog groblja Mirogoj, zatim u grobnici na Centralnom groblju u Osijeku i na Zavodu za sudsku medicinu i kriminalistiku Medicinskoga fakulteta u Zagrebu, dok je dio njih, zbog nedostatnih smještajnih resursa, nakon obrade klasičnim sudsko-medicinskim metodama i uzimanja uzoraka za analizu DNA, ukopan na mjestima prvobitne ekshumacije na mjesnim/gradskim grobljima.

1. **SURADNJA S DRUGIM DRŽAVAMA, MEĐUNARODNIM ORGANIZACIJAMA I UDRUGAMA**

### U procesu traženja nestalih i smrtno stradalih osoba u Domovinskom ratu za koje nije poznato mjesto ukopa, nadležna tijela – Ministarstvo i Povjerenstvo Vlade Republike Hrvatske za osobe nestale u Domovinskom ratu (u daljnjem tekstu: Povjerenstvo), surađuju s nadležnim tijelima drugih država, poglavito Republike Srbije, Bosne i Hercegovine i Crne Gore. Uz navedeno, nadležna tijela surađuju i s međunarodnim organizacijama koje se bave pitanjem nestalih osoba. Posebna pozornost posvećena je suradnji s udrugama koje okupljaju obitelji nestalih osoba, radi daljnjeg doprinosa zaštiti, promicanju i ostvarivanju prava obitelji da im se omogući saznanje o njihovom nestalom članu ili pronalazak njegovih posmrtnih ostataka radi trajnog zbrinjavanja te da u najvećoj mogućoj mjeri budu upoznati s okolnostima nestanka ili smrtnog stradavanja.

### 3.1. Suradnja s drugim državama

U izvještajnom razdoblju nastavljena su nastojanja za unaprjeđenje bilateralne suradnje s nadležnim tijelima Republike Srbije, Bosne i Hercegovine i Crne Gore, sukladno sklopljenim međunarodnopravnim instrumentima o suradnji iz područja traženja nestalih osoba.

**3.1.1. Republika Srbija**

Pitanje nestalih osoba i dalje predstavlja jedno od najsloženijih otvorenih pitanja u odnosima s Republikom Srbijom. Naime, od ukupnog broja nestalih osoba i posmrtnih ostataka iz Domovinskog rata, većina neriješenih slučajeva (više od 60 %), odnosi se na hrvatske branitelje i civile nestale u oružanoj velikosrpskoj agresiji na Republiku Hrvatsku 1991./92. Stoga nadležna tijela Republike Hrvatske, od uspostave odnosa s Republikom Srbijom 1995. (tada Saveznom Republikom Jugoslavijom), ističu sljedeća **otvorena pitanja/ zahtjeve:**

1. Dostava informacija o nestalim osobama te primarnim i sekundarnim masovnim i pojedinačnim grobnicama na ranije okupiranim područjima Republike Hrvatske
2. Povrat i dostava dokumentacije (dostava identifikacijskih protokola, povrat dokumentacije iz Vukovarske bolnice, Borovo Commerca, i dr.)
3. Provedbu ekshumacija na području Republike Srbije - nastavak ekshumacija registriranih grobnih mjesta te utvrđivanje i ekshumaciju neregistriranih grobnih mjesta.

U tu svrhu, nadležna tijela Republike Hrvatske traže pristup vojnim arhivima; prikupljanje podataka od osoba koje raspolažu tim saznanjima a koje se nalaze na području Srbije; pro-aktivniji pristup u istraživanjima slučajeva masovnih i pojedinačnih nestanaka na području Republike Hrvatske te aktivnosti koje će osigurati da se u sklopu istraga ratnih zločina čije se žrtve vode nestalima, utvrde mjesta masovnih i pojedinačnih grobnica.

Također, radi unaprjeđenja suradnje, nadležna tijela Republike Hrvatske zalažu se za unaprjeđenje pravnoga okvira suradnje, prilagođenoga sadašnjem vremenskom i sadržajnom kontekstu, budući je postojeći pravni okvir koji datira iz 1995., odnosno 1996., prevladan.

U izvještajnom razdoblju su nastavljena nastojanja za unaprjeđenje bilateralne suradnje. U tu svrhu, upućena su 3 (tri) zahtjeva nadležnim tijelima Republike Srbije za sazivanje sastanka o nestalim osobama (4. veljače 2020., 30. ožujka 2020. i 2. srpnja 2020.). Navedeni sastanak je sazvan i održan tek **23. listopada 2020.** u Beogradu, Republika Srbija. Na sastanku se raspravljalo o potrebi unaprjeđenja pravnog okvira suradnje, standardima i nadležnostima u procesu traženja nestalih osoba te o otvorenim pitanjima koja predstavljaju bit odnosa nadležnih tijela za traženje nestalih. Međutim, u odnosu na navedeni sastanak, od nadležnih tijela Republike Srbije nije zaprimljena niti jedna informacija koja bi, tijekom izvještajnog razdoblja, rezultirala rješavanjem pitanja osoba nestalih u Domovinskom ratu.

Osim toga, Ministarstvo je, posredstvom Ministarstva vanjskih i europskih poslova, nadležnim tijelima Republike Srbije uputilo veći broj pisanih zahtjeva za dostavom podataka i dokumentacije u svrhu pronalaska nestalih osoba. Tako je nakon sastanka održanog 29. svibnja 2019., Komisiji Vlade Republike Srbije za nestale osobe upućeno 17 takvih zahtjeva. Republika Srbija nije odgovorila na zahtjeve za dostavom podataka i dokumentacije od značaja za rješavanje slučajeva nestalih, nego tek na manji broj administrativno-tehničkih upita.

U izvještajnom razdoblju Republika Srbija nije ostvarila napredak u rješavanju otvorenih pitanja/zahtjeva Republike Hrvatske.

O izostanku napretka od strane Republike Srbije u rješavanju pitanja nestalih osoba, Ministarstvo je izvijestilo Ministarstvo vanjskih i europskih poslova, s kojim u suradnji, redovito prati izvješća (*non paper*) Europske komisije o poglavljima 23. i 24. za Srbiju[[2]](#footnote-2). U svim svojim očitovanjima (zadnje iz lipnja 2020.), Ministarstvo se činjenično izjasnilo kako Republika Srbija nije ostvarila napredak u rješavanju slučajeva nestalih osoba iz Republike Hrvatske,odnosno kakoRepublika Srbija nije ostvarila nikakav napredak u rješavanju istaknutih zahtjeva Republike Hrvatske u području nestalih osoba od otvaranja pregovora s EU u poglavljima 23. i 24. u srpnju 2016. Također, Ministarstvo se nedvojbeno izjasnilo kako će ustrajati na otvorenim pitanjima, a napredak Republike Srbije ocjenjivati prema njihovom rješavanju.

**3.1.2. Bosna i Hercegovina**

Radi rješavanja oko 200 slučajeva nestalih osoba u odnosima između Republike Hrvatske i Bosne i Hercegovine, pri čemu Republika Hrvatska putem Ministarstva traga za 77 osoba, sukladno Protokolu o suradnji između Vlade Republike Hrvatske i Vijeća ministara Bosne i Hercegovine u traženju nestalih osoba i Pravilima postupanja za njegovu provedbu, nadležna tijela su, u izvještajnom razdoblju, nastavila suradnju s nadležnim Institutom za nestale osobe Bosne i Hercegovine.

Tako je, na zahtjev Ministarstva, Institut za nestale osobe Bosne i Hercegovine organizirao provedbu terenskih istraživanja 2 (dvije) lokacije od interesa Republike Hrvatske i to u Bastasima kod Drvara (9. srpnja 2020.) i na području Crnih Bunara kod Bosanskoga Grahova (10.-11. rujna 2020.), kojom prilikom nisu pronađeni posmrtni ostaci.

Također, na zahtjev Instituta za nestale osobe Bosne i Hercegovine, Ministarstvo je 12. i 13. listopada 2020. organiziralo provedbu terenskih istraživanja na 2 (dvije) lokacije od interesa Bosne i Hercegovine, na području Hrvatske Dubice i Crnoga Potoka, u Sisačko-moslavačkoj županiji. Pri tom su pronađeni i ekshumirani posmrtni ostaci 1 (jedne) osobe, čija je obrada u tijeku i koji će, nakon potvrđivanja pretpostavke da se radi o državljaninu Bosne i Hercegovine, biti predani navedenom Institutu.

Uz navedeno, Ministarstvo je, nakon provedene završne identifikacije, od nadležnih tijela Bosne i Hercegovine preuzelo posmrtne ostatke jednog (1) hrvatskog branitelja ekshumiranoga na području Bosne i Hercegovine i organiziralo pogrebnu skrb u Republici Hrvatskoj.

Iako u navedenom razdoblju nije bilo bilateralnih sastanaka između nadležnih tijela za traženje nestalih osoba Republike Hrvatske i Bosne i Hercegovine, nastavljena je pisana korespondencija u svrhu prikupljanja relevantnih informacija i podataka o konkretnim slučajevima nestalih osoba.

Sveukupno gledajući, suradnja ostvarena u izvještajnom razdoblju je više tehničke naravi.

**3.1.3. Crna Gora**

Republika Hrvatska još uvijek traga za 14 nestalih i smrtno stradalih osoba koje predstavljaju predmet odnosa nadležnih tijela Republike Hrvatske i Crne Gore, dok Crna Gora od Republike Hrvatske traži rješavanje tri (3) slučaja nestalih osoba.

Radi rješavanja navedenih slučajeva, sukladno Protokolu o suradnji između Povjerenstva Vlade Republike Hrvatske za zatočene i nestale osobe i Komisije za nestale osobe Vlade Crne Gore, sklopljenom 22. prosinca 2017., u izvještajnom razdoblju je nastavljena pisana korespondencija u svrhu prikupljanja relevantnih informacija i podataka o konkretnim slučajevima nestalih osoba

Iako u izvještajnom razdoblju nije ostvaren napredak, suradnja između nadležnih tijela će se nastaviti do rješavanja otvorenih slučajeva nestalih osoba.

**3.1.4. Ostalo**

Sukladno dogovoru sa sastanka nadležnih tijela Republike Hrvatske i Republike Kosovo za traženje nestalih osoba, održanog u Prištini 1. veljače 2020., Ministarstvo je pripremilo „Prijedlog protokola o suradnji između Povjerenstva Vlade Republike Hrvatske za osobe nestale u Domovinskom ratu i Komisije za nestale osobe Vlade Republike Kosovo“, čije je usuglašavanje u tijeku.

Uz rješavanje slučajeva od zajedničkog interesa, spomenutim protokolom bi se reguliralo pružanje stručne i savjetodavne pomoći nadležnih tijela Republike Hrvatske nadležnim tijelima Republike Kosovo.

### 3.2. Suradnja s međunarodnim organizacijama i mehanizmima

Radi daljnjeg pospješenja procesa traženja nestalih osoba, nadležna tijela Republike Hrvatske surađuju s brojnim međunarodnim organizacijama i mehanizmima - od Međunarodne komisije za nestale osobe, Međunarodnog odbora Crvenog križa, mehanizama uspostavljenih pri Ujedinjenim narodima, Međunarodnog rezidualnog mehanizma za kaznene sudove, do brojnih drugih međunarodnih, humanitarnih i nevladinih organizacija. Ta suradnja je nastavljena i u izvještajnom razdoblju, pri čemu se osobito ističe suradnja po prethodno započetim projektima s Međunarodnom komisijom za nestale osobe i Međunarodnim odborom Crvenoga križa.

**3.2.1. Međunarodna komisija za nestale osobe (MKNO)**

Suradnja s Međunarodnom komisijom za nestale osobe (u daljnjem tekstu: MKNO), tijekom 2020., odvijala se u sljedećim projektima:

1. **Nastavak provedbe Okvirnog plana za rješavanje pitanja osoba nestalih u sukobima na području bivše Jugoslavije**

*Okvirni plan za rješavanje pitanja nestalih osoba u sukobima na području bivše Jugoslavije* (u daljnjem tekstu: Okvirni plan), sklopljen je 2018. na inicijativu MKNO-a, a uz podršku Vlade Ujedinjenog Kraljevstva, radi jačanja multilateralne suradnje nadležnih tijela za traženje nestalih osoba Republike Hrvatske, Bosne i Hercegovine, Crne Gore, Republike Kosovo i Republike Srbije. Planom su obuhvaćene tri ključne aktivnosti od zajedničkog interesa:

* razmjena informacija o mjestima mogućih masovnih i pojedinačnih grobnica,
* *Baza podataka aktivnih slučajeva osoba nestalih uslijed oružanih sukoba u bivšoj Jugoslaviji nestalih osoba* te
* rješavanje slučajeva neidentificiranih posmrtnih ostataka.

U izvještajnom razdoblju su održana dva sastanka Skupine za nestale osobe (strateškoga tijela za provedbu Okvirnoga plana) i to: 30. siječnja 2020. u Prištini, Republika Kosovo i 22. listopada 2020. u Beogradu, Republika Srbija. Na sastanku od 30. siječnja 2020. analizirana je dosadašnja provedba Okvirnoga plana dok je na sastanku od 22. listopada 2020. naglasak bio na daljnjim mogućnostima nastavka i intenziviranja multilateralne suradnje. Također, dogovorene su predstojeće obveze, koje uključuju zajedničke terenske izvide lokacija za koje postoji sumnja kako su mjesta ukopa posmrtnih ostataka nestalih osoba, aktivnosti u rješavanju slučajeva neidentificiranih posmrtnih ostataka te ulaganje daljnjih napora kako bi Baza podataka aktivnih slučajeva osoba nestalih u sukobima na području bivše Jugoslavije, bila i javno dostupna[[3]](#footnote-3).

Uz navedeno, 1. listopada 2020., održan je sastanak Operativne skupine za neidentificirane posmrtne ostatke kojom prilikom su rezimirana dosadašnja postignuća država u tom području, raspravljani konkretni slučajevi neidentificiranih posmrtnih ostataka kao i mogućnosti suradnje u objedinjavanju i razmjeni post-mortalnih podataka radi daljnjeg povećanja učinkovitosti procesa identifikacija posmrtnih ostataka.

Također, Ministarstvo je u prosincu 2020., sudjelovalo je na *on-line* predstavljanju drugoga redovnoga Godišnjega izvješća o provedbi Okvirnoga plana.

Imajući u vidu značaj multilateralne suradnje, uspostavljene Okvirnim planom, u rješavanju slučajeva od zajedničkoga interesa kao i za unaprjeđenje metodologije rada uopće, Ministarstvo je dalo punu i konstruktivnu potporu ovoj inicijativi te je u cijelosti ispunilo/ispunjava usuglašene obveze.

1. **Zajednički projekt identifikacija metodom analize DNA**

Također, nastavljena je provedba *Zajedničkog projekta identifikacija metodom analize DNA* zaključenoga 2004. između Ministarstva i MKNO-a.

Sukladno odredbama toga Projekta, u izvještajnom razdoblju je nastavljena razmjena nalaza uzoraka posmrtnih ostataka i referentnih uzoraka radi identifikacije, kao i razmjena podataka o krvnim srodnicima radi prikupljanja dodatnih referentnih uzoraka, a uz punu zaštitu podataka sukladno najvišim međunarodnim standardima

Izuzetno uspješnom provedbom Projekta od 2004., omogućena je završna identifikacija posmrtnih ostataka 540 osoba nestalih ili smrtno stradalih na području Republike Hrvatske. Uz doprinos u rješavanju konkretnih slučajeva nestalih osoba, ovaj Projekt, utemeljen na ravnopravnim i partnerskim odnosima, pridonio je daljnjem razvoju metodologije i dostizanju najviših standarda u Republici Hrvatskoj u području identifikacije posmrtnih ostataka.

**3.2.2. Međunarodni odbor Crvenoga križa**

Suradnja s Međunarodnim odborom Crvenoga križa (u daljnjem tekstu: MOCK), u izvještajnom razdoblju odvijala se u sljedećim projektima:

1. **Provedba Memoranduma o suglasnosti između Ministarstva hrvatskih branitelja i Međunarodnog odbora Crvenog križa o prijenosu i uporabi informacija i dokumenata o osobama nestalim u Domovinskom ratu u Republici Hrvatskoj (1991-1995)**

U izvještajnom razdoblju je nastavljena provedba *Memoranduma o suglasnosti između Ministarstva hrvatskih branitelja i Međunarodnog odbora Crvenog križa o prijenosu i uporabi informacija i dokumenata o osobama nestalim u Domovinskom ratu u Republici Hrvatskoj (1991-1995), pribavljenih iz međunarodnih arhiva* (u daljnjem tekstu: Memorandum), sklopljenog 17. srpnja 2019.

Sukladno odredbama Memoranduma, a temeljem pregleda prioritetnih slučajeva nestalih osoba kojega je Ministarstvo dostavilo MOCK-u 21. studenoga 2019., MOCK je u izvještajnom razdoblju dostavio dokumentaciju pribavljenu iz različitih međunarodnih izvora (većinom Međunarodnog rezidualnog mehanizma za kaznene sudove), a koja se odnosi na Bogdanovce, Borovo Naselje, Borovo (Selo), Antin, Divušu, Saborsko i dr.

Riječ je o obimnoj dokumentaciji (više od 6.000 stranica), čija je raščlamba u tijeku, a sve relevantne informacije sadržane u tim dokumentima, upućuju se u daljnju provjeru putem međuresorne suradnje.

**B**. **Knjiga osoba nestalih na području Republike Hrvatske**

Ministarstvo je nastavilo izravnu suradnju s MOCK-om, kao i onu posredstvom Hrvatskog Crvenoga križa, u ažuriranju evidencije nestalih osoba.

Temeljem te suradnje, u proteklom su razdoblju objavljena 4 (četiri) izdanja *Knjige osoba nestalih na području Republike Hrvatske* (pri čemu je zadnje izdanje objavljeno u svibnju 2015.). Uz činjenicu da predstavlja značajan instrument u procesu traženja nestalih osoba, navedena Knjiga je potvrda primjene najviših standarda koje je Republika Hrvatska dostigla u evidentiranju te sveukupnom pristupu pitanju nestalih osoba te pridonosi umanjivanju prijepora o broju osoba nestalih u Domovinskom ratu na području Republike Hrvatske.

Stoga je Ministarstvo iniciralo objavu 5.-og izdanja Knjige osoba nestalih na području Republike Hrvatske, u suradnji s Hrvatskim Crvenim križem i MOCK-om, što je i prihvaćeno.

U tu svrhu, a sukladno čl. 34. Zakona o osobama nestalim u Domovinskom ratu, provodi se temeljita provjera vjerodostojnosti i podudarnosti podataka upisanih u Evidenciju osoba nestalih u Domovinskom ratu s podacima iz drugih službenih evidencija koje se vode u Republici Hrvatskoj. Potom slijedi usklađivanje podataka Ministarstva, Hrvatskog Crvenoga križa i MOCK-a te drugih relevantnih čimbenika, a objava 5.-og izdanja Knjige osoba nestalih na području Republike Hrvatske planirana je tijekom 2021.

Uz navedene projekte, Ministarstvo s MOCK-om surađuje i prilikom organizacije završnih identifikacija posmrtnih ostataka, u slučajevima kada obitelji nestalih i smrtno stradalih osoba čija je identifikacija organizirana, borave ili prebivaju izvan Republike Hrvatske.

Imajući u vidu poseban značaj i ugled kojega MOCK uživa na općoj razini u pružanju humanitarnih usluga, kao i doprinos u rješavanju konkretnih slučajeva nestalih osoba, nadležna tijela i u predstojećem razdoblju planiraju nastavak suradnje u svim navedenim projektima.

**3.2.3. Ostalo**

Ministarstvo je u izvještajnom razdoblju nastavilo izvještavanje i suradnju s mehanizmima Ujedinjenih naroda i drugim organizacijama.

Tako je 30. veljače 2020. u Ženevi održan sastanak predstavnika Ministarstva s Radnom skupinom Ujedinjenih naroda za prisilne ili nedobrovoljne nestanke. Tom prilikom, Radnoj skupini su predstavljeni ostvareni rezultati u procesu traženja osoba nestalih u Domovinskom ratu, pravni okvir uspostavljen donošenjem Zakona o osobama nestalim u Domovinskom ratu, standardizacija Hrvatskog modela traženja nestalih osoba te daljnja ulaganja Vlade Republike Hrvatske u nabavu najsuvremenije opreme za potrebe obrade i identifikacije posmrtnih ostataka. Istaknut je temeljni problem u rješavanju preostalih slučajeva osoba nestalih u Domovinskom ratu - nedostatak vjerodostojnih informacija te je naglašeno kako je za učinkovito traženje nestalih osoba težište u jačanju bilateralne suradnje, a u slučaju Republike Hrvatske, posebno one s nadležnim tijelima Republike Srbije. Sukladno dogovoru, u travnju 2020. Radnoj skupini je dostavljeno Izvješće „Rješavanje pitanja osoba nestalih tijekom Domovinskog rata u Republici Hrvatskoj 2019.-2020.“

Nadalje, Ministarstvo je podržalo donošenje Zajedničke izjave o evidentiranju žrtava predložene na 43. zasjedanju Vijeća za ljudska prava Ujedinjenih naroda u Ženevi (veljača 2020.) te Zajedničke izjave o nestalim osobama/prisilnim nestancima (rujan 2020.).

Pripremljeno je očitovanje o implementaciji Rezolucije Opće skupštine UN-a 73/178 koja se odnosi na nestale osobe (travanj 2020.), kao i podaci za potrebe podnošenja 4. periodičnog izvješća Republike Hrvatske pred Odborom Ujedinjenih naroda za ljudska prava (rujan 2020.).

Održan je video sastanak s Posebnom izvjestiteljicom UN-a za izvan-sudska, prijeka ili proizvoljna pogubljenja i njenim suradnicima, kojima je predstavljen Hrvatski model traženja nestalih osoba u istraživanju masovnih grobnica. Nakon predstavljanja Hrvatskog modela traženja nestalih osoba, organizacijske strukture, normativnoga okvira i postignutih rezultata u pronalasku nestalih osoba, Republika Hrvatska je uvrštena u izvješće Posebne izvjestiteljice, predstavljeno na 75. sjednici Opće skupštine UN-a (listopad 2020.), kao primjer dobrog pristupa pitanju masovnih grobnica.

Ministarstvo je sudjelovalo i u izradi 3. Izvješća Republike Hrvatske prema Univerzalnom periodičkom pregledu te njegovom predstavljanju u listopadu 2020.

Također, tijekom 2020. održan je veći broj sastanaka s Državnim odvjetništvom i Ministarstvom pravosuđa i uprave u svezi inicijative za uspostavu suradnje s Međunarodnim rezidualnim mehanizmom za kaznene sudove, a vezano za pristup građi toga Mehanizma koja može pridonijeti pronalasku nestalih osoba.

### 3.3. Suradnja s udrugama

Polazište u rješavanju pitanja nestalih osoba u Republici Hrvatskoj, koje je ugrađeno i u Zakon, jest pravo obitelji da saznaju istinu o sudbini svojih članova. Ministarstvo posebnu pozornost posvećuje odnosu s obiteljima nestalih i smrtno stradalih osoba u Domovinskom ratu za koje nije poznato mjesto ukopa i udrugama koje ih okupljaju. Vodeći se istim ciljem – pronalaskom njihovih nestalih i smrtno stradalih članova, postignuta je kontinuirana suradnja utemeljena na zajedništvu. Pri tom, posebno se ističe izrazito dobra suradnja i partnerski odnos sa Savezom udruga obitelji zatočenih i nestalih hrvatskih branitelja.

Tako je Ministarstvo održalo sastanke s predstavnicima udruga koje okupljaju obitelji nestalih osoba, kojom prilikom su predstavnicima udruga pružene cjelovite informacije o aktivnostima u području potrage za osobama nestalim u Domovinskom ratu i planovima za predstojeće razdoblje. U svim slučajevima i u mjeri u kojoj je moguće, obitelji nestalih osoba i udruge koje ih okupljaju, aktivno su sudjelovale u procesu traženja. Pri tom se, u izvještajnom razdoblju, kao posebno osjetljiv slučaj ističe sudjelovanje obitelji nestalih osoba i udruga koje ih okupljaju u rješavanju slučajeva u kojima je utvrđena opravdana sumnja u pouzdanost identifikacije posmrtnih ostataka (slučaj masovne grobnice "Vila Gavrilović").

Također, Ministarstvo je sudjelovalo u programima udruga koje okupljaju obitelji nestalih osoba - od izvještajnih sabora, obljetnica, javnih tribina i okruglih stolova gdje su, s predstavnicima drugih nadležnih tijela u području potrage za nestalim osobama, pružili pune informacije o svome radu. Pri tom ističemo obilježavanje Međunarodnoga dana nestalih osoba 30. kolovoza, koji je 2020., sukladno Zakonu o blagdanima, spomendanima i neradnim danima u Republici Hrvatskoj („Narodne novine“ 110/19.), po prvi put obilježen kao **Dan sjećanja na** **osobe nestale u Domovinskom ratu**.

Intenzitet i oblici suradnje, zbog epidemije bolesti COVID–19 koja je obilježila 2020., a dodatno imajući u vidu posebnu ranjivost i ugroženost obitelji žrtava koji nerijetko predstavljaju stariju populaciju, prilagođeni su epidemiološkim uvjetima, s tim da je Savez udruga obitelji zatočenih i nestalih hrvatskih branitelja bio u tijeku sa svim aktivnostima koje je poduzimalo Ministarstvo, unatoč epidemiji.

Ministarstvo je bilo na raspolaganju udrugama za sve pisane upite i zamolbe za dostavom podataka na koje je pravovremeno odgovaralo, a o svim aktivnostima vezanim uz traženje nestalih osoba, Ministarstvo je udruge, kao i cjelokupnu javnost, izvještavalo putem službenih informativnih kanala.

## 4. NORMATIVNI I DR. POSLOVI

**4.1. Normativne aktivnosti**

Zakonom o osobama nestalim u Domovinskom ratu (u daljnjem tekstu: Zakon), koji je stupio je na snagu 1. kolovoza 2019., bilo je predviđeno donošenje tri pravilnika:

1. Pravilnika o načinu vođenja Evidencije o osobama nestalim u Domovinskom ratu i Evidencije smrtno stradalih osoba u Domovinskom ratu za koje nije poznato mjesto ukopa,
2. Pravilnika o načinu vođenja Evidencije o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica i
3. Pravilnika o načinu nagrađivanja za dostavljene informacije i dokumentaciju o osobama nestalim u Domovinskom ratu.

Nakon izrade Prijedloga pravilnika o načinu vođenja Evidencije o osobama nestalim u Domovinskom ratu i Evidencije smrtno stradalih osoba u Domovinskom ratu za koje nije poznato mjesto ukopa te Prijedloga pravilnika o načinu vođenja Evidencije o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica (navedenih pod točkama 1. i 2.), sukladno Zakonu o pravu na pristup informacijama, provedeno je savjetovanje s javnošću u trajanju od 30 dana. Tako je za te Pravilnike provedeno javno savjetovanje u trajanju od 30. prosinca 2019. do 30. siječnja 2020., a isti su doneseni u roku propisanom Zakonom, odnosno 6. veljače 2020. te objavljeni u „Narodnim novinama“, broj 22/20, od 28. veljače 2020.

Za izradu Pravilnika o načinu nagrađivanja za dostavljene informacije i dokumentaciju o osobama nestalim u Domovinskom ratu (navedenog pod točkom 3.), s obzirom na specifičnost i složenost tematike, formirana je međuresorna radna skupina te su održani sastanci s drugim nadležnim tijelima u svrhu usklađivanja ovog Pravilnika s drugim srodnim propisima i iznalaska najprimjerenijeg modela nagrađivanja. Nakon izrade Prijedloga pravilnika, provedeno je javno savjetovanje u trajanju od 3. ožujka do 3. travnja 2020. Pravilnik je donesen 20. travnja 2020., a objavljen u „Narodnim novinama“, broj 53/20, od 30. travnja 2020. Sukladno tom Pravilniku, osnovano je Povjerenstvo za nagrađivanje i doneseni su drugi relevantni akti (odluka o visini nagrade, poslovnik o radu Povjerenstva).

Donošenjem provedbenih akata ispunjeni su svi preduvjeti za punu primjenu Zakona, koji se u cijelosti provodi.

**4.2. Ostale aktivnosti (unaprjeđenje metodologije rada)**

Radi povećanja učinkovitosti procesa traženja, u prethodnom mandatu (listopad 2016. – srpanj 2020.), uz provedbu aktivnosti neposredno usmjerenih na pronalazak osoba nestalih u Domovinskom ratu, Ministarstvo je, kao odgovor na ključne izazove, poduzelo niz aktivnosti usmjerenih na unaprjeđenje sustava za traženje i unaprjeđenje metodologije rada, kako u području terenskih istraživanja, tako i u području obrade i identifikacije posmrtnih ostataka.

Tako su osnaženi resursi u sjedištu Ministarstva, ustrojene područne ispostave (sa sjedištima u Vukovaru i Splitu), osnaženi resursi za provedbu terenskih istraživanja i njihove kompetencije te je osnažena međuresorna suradnja u kojoj, uz Ministarstvo, sudjeluju Ministarstvo unutarnjih poslova, Ministarstvo obrane, Ministarstvo vanjskih i europskih poslova, Ministarstvo pravosuđa i uprave, Ministarstvo zdravstva, Državno odvjetništvo Republike Hrvatske i nadležna županijska državna odvjetništva, sigurnosne agencije, Hrvatski Crveni križ i znanstveno-medicinske ustanove.

Također, radi doprinosa znanstvenom, istraživačkom i stručnom radu u području ekshumacije i obrade posmrtnih ostataka, sa Sveučilištem u Zagrebu je sklopljen Sporazum o suradnji. Sudjelovanjem studenata obrazuje se budući kadar, odnosno studenti dobivaju priliku za sudjelovanje i učenje, a praktičnim radom i na terenu i u laboratoriju doprinose rješavanju pitanja nestalih osoba i identifikacija posmrtnih ostatka. Iz takve suradnje proizlaze znanstveni i diplomski radovi, kvalitativne i kvantitativne analize te prezentacija uspjeha rada Ministarstva na domaćoj i međunarodnoj znanstvenoj i stručnoj sceni.

U provedbi **terenskih istraživanja,** koja čine okosnicu djelovanja u traženju nestalih osoba, posebna pozornost je posvećena unaprjeđenju metodologije rada – nabavljena je i stavljena u uporabu najsuvremenija oprema (geološki radar, letjelica – dron za snimanje iz zraka) te su uvedene inovativne metode za otkrivanje mjesta prikrivenih grobnica, od zračnog snimanja do bioloških detektora. Time je omogućeno sustavno pretraživanje većih površina indiciranih lokacija (npr. pretraživanje područja Ovčare kojim je obuhvaćeno 411.712 m²), povećanje vjerojatnosti pronalaska mogućega mjesta masovne ili pojedinačne grobnice, odnosno smanjenje vjerojatnosti previda.

U izvještajnom razdoblju je nastavljen daljnji razvoj prethodno uvedenih metoda. Također, nabavom i stavljanjem u uporabu nove geološke opreme (totalna stanica s pripadajućom opremom), unaprjeđene su mogućnosti dokumentiranja provedenih terenskih aktivnosti.

Konačno, radi prevladavanja izazova u **identifikaciji posmrtnih ostataka** i povećanju njene učinkovitosti, a sukladno Odluci Vlade Republike Hrvatske od 7. studenoga 2019., kojom je podržano financiranje nabave kapitalne opreme za identifikaciju posmrtnih ostataka i uređenje prostora za DNA laboratorij Zavoda za sudsku medicinu i kriminalistiku Medicinskog fakulteta Sveučilišta u Zagrebu u iznosu od 5.000.000,00 kuna, u izvještajnom razdoblju je nabavljena planirana oprema. Međutim, oštećenja prostorija Zavoda za sudsku medicinu i kriminalistiku Medicinskoga fakulteta u Zagrebu uzrokovana potresima, utjecala su na planiranu dinamiku uređenja prostornih resursa navedenoga DNA laboratorija te je dovršetak tih aktivnosti i stavljanje u punu uporabu nabavljene opreme, prolongirano za 2021.

## UTROŠAK FINANCIJSKIH SREDSTAVA

Za provedbu aktivnosti terenskih istraživanja i ekshumacije, obrade i identifikacije posmrtnih ostataka[[4]](#footnote-4) te pogrebne skrbi o identificiranim žrtvama (iz točke 1. Izvješća), Državnim proračunom za 2020., osigurana su financijska sredstva u iznosu od 5.180.000,00 kuna, od kojih su (prema stanju na dan 31. prosinca 2020.) **utrošena sredstva u iznosu od 4.546.594,42 kuna**, odnosno 87,77 %.

## Zaključak

U izvještajnom razdoblju, sukladno Zakonu o osobama nestalim u Domovinskom ratu, Ministarstvo je samostalno i u suradnji s drugim nadležnim tijelima, ustanovama i organizacijama, poduzelo sve aktivnosti radi pronalaska nestalih i smrtno stradalih osoba u Domovinskom ratu za koje nije poznato mjesto ukopa. Osnaživanju međuresorne suradnje pridonio je i Zakon o osobama nestalim u Domovinskom ratu, kojim su određena nadležna tijela i njihove zadaće te jasno i jednoznačno propisane obveze drugih nadležnih tijela u procesu traženja nestalih osoba, čime je osigurano usklađeno planiranje i djelovanje, prevladavanje administrativnih prepreka te pravodobno i jednoznačno informiranje.

Tako su prikupljena saznanja o 54 moguća mjesta prikrivenih masovnih i pojedinačnih grobnica, provedeno je cjelovito terensko istraživanje 73 indicirane lokacije (pretraženo je 55.150,5 m2), pronađeni su i ekshumirani posmrtni ostaci 25 osoba pri čemu je posebno potrebno istaknuti pronalazak masovne grobnice s posmrtnim ostacima hrvatskih branitelja u Marincima. Nadalje, završno su identificirani posmrtni ostaci 6 osoba i dovršena cjelovita obrada posmrtnih ostataka iz masovne grobnice kod Vile Gavrilović (omogućena upravo primjenom Zakona) te je organizirana je pogrebna skrb za 25 identificiranih osoba.

Uz aktivnosti izravno usmjerene na rješavanje slučajeva nestalih osoba, sukladno Zakonu, doneseni su provedbeni akti čime je unaprijeđen normativni okvir, a nastavljena su i ulaganja radi daljnjeg unaprjeđenja metodologije rada, kako u području terenskih istraživanja tako i obrade i identifikacije posmrtnih ostataka.

Nastavljeni su napori u području unaprjeđenja bilateralne suradnje, no ključnom preprekom pronalasku nestalih osoba i dalje ostaje izostanak suradnje od strane nadležnih tijela Republike Srbije. Također, nastavljena je suradnja s međunarodnim organizacijama koje se u svom djelokrugu bave pitanjem nestalih osoba te uspješno predstavljanje postignuća Republike Hrvatske u ovom području na općoj razini, pred mehanizmima UN-a.

Posebna pozornost posvećena je odnosu s obiteljima nestalih i smrtno stradalih osoba u Domovinskom ratu za koje nije poznato mjesto ukopa. U izvještajnom razdoblju je nastavljena iznimna suradnja i partnerski odnos s udrugama koje okupljaju obitelji nestalih osoba, osobito sa Savezom udruga obitelji zatočenih i nestalih hrvatskih branitelja.

Iako je 2020. obilježila epidemija bolesti COVID-19, što se neizostavno odrazilo i na provedbu aktivnosti u procesu traženja nestalih osoba, tim više što većina tih aktivnosti podrazumijeva neposredne kontakte većega broja sudionika, njihova provedba je nastavljena, s tim da su intenzitet i oblici prilagođeni epidemiološkim uvjetima.

1. Za potrebe pogrebne skrbi o re-ekshumiranim ranije identificiranim osobama iz masovne grobnice „Vila Gavrilović“, Ministarstvo je osiguralo pogrebnu opremu te, u dogovoru sa članovima obitelji, prijevoz i ponovni ukop posmrtnih ostataka u pripadajuća grobna mjesta [↑](#footnote-ref-1)
2. U pristupnim pregovorima Republike Srbije Europskoj uniji (prema Zajedničkom stajalištu EU-a iz srpnja 2016.), pitanje nestalih osoba zastupljeno je unutar privremenog referentnog mjerila koje se odnosi na unaprjeđenje postupanja u predmetima ratnih zločina [↑](#footnote-ref-2)
3. Baza podataka aktivnih slučajeva osoba nestalih u sukobima na području bivše Jugoslavije sadrži popis osoba nestalih u Domovinskom ratu na području Republike Hrvatske (čemu su prethodnu suglasnost dale udruge obitelji nestalih osoba) i drugim oružanim sukobima na području susjednih zemalja u razdoblju od 1991. do 2000. Nastala je objedinjavanjem i usklađivanjem službenih evidencija koje vode nadležna tijela za traženje nestalih osoba. S ciljem omogućavanja uvida u stanje popisa te informacija o nestalim osobama koje se ažuriraju u stvarnom vremenu, intencija je bila njena javna dostupnost. Međutim, od objave se odustalo zbog nemogućnosti dogovora između Republike Srbije i Republike Kosovo. U tijeku su napori Međunarodne komisije za nestale osobe i nadležnih involviranih tijela usmjereni na prevladavanje spornih pitanja. [↑](#footnote-ref-3)
4. Osim toga, kako je istaknuto, Medicinskom fakultetu u Zagrebu su 5. prosinca 2019., doznačena financijska sredstva u iznosu od 5.000.000,00 kuna za nabavu kapitalne opreme i uređenje dodatnog prostora za DNA laboratorij Zavoda za sudsku medicinu i kriminalistiku, a sukladno Odluci Vlade Republike Hrvatske od 7. studenoga 2019. [↑](#footnote-ref-4)